U-I-249/01
Natisni
Opravilna št.:
U-I-249/01
Datum odločitve:
11. 9. 2003
ECLI:
ECLI:SI:USRS:2003:U.I.249.01
Akt:
Odlok o ustanovitvi javnega raziskovalnega zavoda Kmetijski inštitut (Uradni list RS, št. 20/92, 65/99 in 33/02), 6. in 11. čl.
Izrek:
Pobuda za začetek postopka za oceno ustavnosti in zakonitosti 6. in 11. člena Odloka o ustanovitvi javnega raziskovalnega zavoda Kemijski inštitut (Uradni list RS, št. 20/92, 65/99 in 33/02) se zavrže.
Evidenčni stavek:
Ustavno sodišče ni pristojno za odločanje ustavnosti in zakonitosti posamičnih aktov (odlok o ustanovitvi javnega raziskovalnega zavoda).
Geslo:
1.2.51.7.1 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Spor o pristojnosti - Posameznik.

1.5.51.1.27.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Posamičnih aktov in dejanj/izvajanja predpisa.

1.3.51.6 - Ustavno sodstvo - Pristojnost - Presoja skladnosti - Postopka sprejemanja akta z Ustavo in zakonom.

4.7.9 - Ustanove - Pravosodni organi - Upravna sodišča.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Sindikat vzgoje, izobraževanja in znanosti Slovenije
Datum vloge:
28. 11. 2001
Vrsta odločitve:
sklep
Vrsta rešitve:
zavrženje
Dokument:
US22580
Dokument v PDF obliki:
U-I-249-01.pdf
117 KB
Prenesite datoteko
U-I-249/01
11. 9. 2003
SKLEP
Ustavno sodišče je v postopku za preizkus pobude Sindikata vzgoje, izobraževanja in znanosti Slovenije, ki ga zastopa Branimir Štrukelj, na seji dne 11. septembra 2003
sklenilo:
Pobuda za začetek postopka za oceno ustavnosti in zakonitosti 6. in 11. člena Odloka o ustanovitvi javnega raziskovalnega zavoda Kemijski inštitut (Uradni list RS, št. 20/92, 65/99 in 33/02) se zavrže.
Obrazložitev
A.
1. Pobudnik je dne 27. 11. 2001 vložil pobudo za oceno ustavnosti in zakonitosti Odloka o ustanovitvi javnega raziskovalnega zavoda Kemijski inštitut (v nadaljevanju Odlok). Izpodbijani akt naj bi bil v nasprotju z Zakonom o raziskovalni dejavnosti (Uradni list RS, št. 8/91-I - ZRD), sporen pa naj bi bil tudi postopek sprejemanja Odloka.
2. Ustavno sodišče na podlagi prvega odstavka 21. člena Zakona o Ustavnem sodišču (Uradni list RS, št. 15/94 - v nadaljevanju ZUstS) odloča med drugim o ustavnosti in zakonitosti predpisov in splošnih aktov za izvrševanje javnih pooblastil.
3. Izpodbijani odlok ni predpis, temveč akt o ustanovitvi javnega zavoda. Takšen akt je posamičen akt, čeprav ga je v obliki odloka sprejela Vlada. Takšno stališče je Ustavno sodišče že zavzelo npr. v sklepu št. U-I-105/92 z dne 9. 11. 1994 (OdlUS III, 120). Ustavno sodišče ni pristojno za odločanje o ustavnosti in zakonitosti posamičnih aktov, zato v primeru izpodbijanega odloka ni izpolnjen procesni pogoj iz 21. člena ZUstS za njegovo ustavnosodno presojo.
4. Po tretjem odstavku 21. člena ZUstS pri odločanju o zadevah iz svoje pristojnosti odloča Ustavno sodišče tudi o ustavnosti in zakonitosti postopkov, po katerih so bili predpisi sprejeti.
Pristojnost odločanja o ustavnosti postopka, po katerem je določen predpis sprejet, je odvisna od vprašanja, ali je Ustavno sodišče pristojno za njegovo presojo. Ker Ustavno sodišče ni pristojno presojati Odloka, ni pristojno presojati postopka, po katerem je bil sprejet.
5. Glede na četrti odstavek 1. člena Zakona o upravnem sporu (Uradni list RS, št. 50/97 in nasl. - v nadaljevanju ZUS) se lahko zakonitost aktov državnih organov, izdanih v obliki predpisa, kolikor urejajo posamična razmerja, presoja v upravnem sporu. V upravnem sporu odloča na prvi stopnji Upravno sodišče, kolikor ni z zakonom drugače določeno (9. člen ZUS). Pobudnik zato lahko sporni določbi Odloka izpodbija s tožbo pri Upravnem sodišču v roku trideset dni od vročitve tega sklepa (četrti odstavek 21. člena ZUS).
6. Ker ne gre za akt, za presojo katerega bi bilo pristojno, Ustavno sodišče ni ugotavljalo izpolnjenosti ostalih procesnih predpostavk.
7. Ustavno sodišče je sprejelo ta sklep na podlagi 25. člena ZUstS v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić